**Povestea iei**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Trăia în lumea apelor, pe-un plaur

Și nu avea, din lumea de afară,

Decât un gust ce i-a făcut amară

Povestea scrisă-n in, cu fir de aur.

Era doar o cămașă-n dar primită

La ziua ei, demult, în tinerețe,

Atât de simplă, dar de-o frumusețe

Ce merita, cu fir brodat, sporită.

Nici ea, nici el, acel ce-o dăruise,

Nu reușeau, din munca lor, s-adune

Destul cât ia ei să încunune

Cu stilizări ce-i apăreau în vise.

Erau din viața ei: trăiri, momente,

Dorințe chiar, visare și magie,

Erau atâtea! – nu putea să știe

Și nu avea, pe-atunci, presentimente.

Când el s-a dus, lumina bucuriei

A dispărut, dar firele de aur

Au susținut-o-n viața pe un plaur,

Cu străluciri ce spun povestea iei.